Jesper Petersen (S), 2024-12-12:
Tak for det, og tak for redegørelsen til ministeren.
Som der blev redegjort for, har regeringen fremlagt – og Folketinget jo vedtaget – en lang række tiltag, som tilsammen gør, at vi ser ud til at nå målet om 70 pct.s reduktion i 2030.
Det handler om tiltag inden for varmeforsyning, industri, elbiler, affald, landbrug, lagring af CO 2 og meget mere.
Siden klimalovens indgåelse under den tidligere socialdemokratiske regering og med stort flertal her i Folketinget er der virkelig sket meget politisk på klima- og energiområdet, hvad man jo også kan se ud af den skriftlige redegørelse, der er fremsendt, med den her meget, meget lange række af politiske tiltag, der er gjort siden da.
Det er samtidig en lang liste over aftaler og tiltag, der fortsat skal implementeres og realiseres i de kommende år, mens vi samtidig diskuterer de næste skridt, der skal tages.
Det er noget, vi har gjort meget med hinanden blandt vi ordførere på det her område, især i de seneste uger her i Folketingssalen under forskellige debatter.
Jeg vil her i talen fremhæve et par ting fra det seneste år, og som det vigtigste aftalen om grøn trepart.
Bagtæppet for den er selvfølgelig meget alvorlig, og derfor er aftalen også så vigtig og løfterig, ikke kun i forhold til klimapolitikken, men jo bredere for natur, miljø og klima.
Til vands er livet under havets overflade meget udfordret, må man sige.
De danske fjorde er præget af fedtemøg og iltsvind.
I år så vi endda det største iltsvind i Danmark i 22 år.
Fisk er der alt for få af.
Jeg kommer selv fra et sted, hvor fjorden og dammen er blevet noget, man kigger på, men som man ikke kan bruge til ret meget, fordi den er så forurenet, som den er.
Til lands er naturen også under pres.
Mange dyre- og plantearter mangler levesteder.
Sådan kan det ikke fortsætte, og det er jo et stort emne for debat i de her år, og den grønne trepartsaftale er altså et vigtigt skridt til at tage fat på det problem.
Der vil bl.a. blive rejst 250.000 ha ny skov svarende til størrelsen på Lolland-Falster og Bornholm tilsammen.
Det er store ting, der kommer til at ske.
I den her sammenhæng, som vi diskuterer i dag, er det jo nok så væsentligt, at aftalen også indeholder, at vi som det første land i verden indfører en klimaafgift på landbruget, som betyder, at vi når det sidste stykke vej til målet om 70 pct.s reduktion i 2030.
Som ministeren fremhævede, er også den store ccs-pulje åbnet her for kort tid siden.
En meget stor investeringsbeslutning er truffet om at gå ind på det her felt med Project Greensand, og en række flere står parat, som ministeren også var inde på.
Det synes jeg også er en anden god ting at kunne fremhæve fra det seneste år, og det er noget, som jeg venter mig meget af.
Vi vil se i de kommende år, at det er et område, som får meget mere fart på.
I det lidt større billede, hvor man kigger ud over Danmarks grænser, er en anden vigtig milepæl, der er opnået, uafhængighed af russisk gas i Danmark.
Siden krigen i Ukraine har vi arbejdet for at blive uafhængige af russisk gas, og det er jo faktisk lykkedes.
Energipolitik er endnu tydeligere end tidligere blevet sikkerhedspolitik.
Europæiske lande skulle aldrig have været så afhængige af russisk gas, som det blev tilfældet.
Den vigtige tyske industri dopede sin konkurrenceevne med forsyninger fra Putin, der kunne gnide sig i hænderne over sin styrkede position, mens han forberedte sig på krig.
Men Danmark er ikke afhængig af russisk gas – heldigvis.
Det bliver et godt bidrag, også til andre europæiske landes omstilling, når vi kan eksportere mere grøn strøm, brint og vores teknologi osv. fra Danmark.
Som sagt er det en imponerende liste af tiltag, der er sket de seneste år, og jo heldigvis som oftest i et meget bredt samarbejde i Folketinget.
Dog ser det mere og mere tydeligt ud til, at højrefløjen – de blå partier, eller hvad man vil kalde det – er temmelig splittede i klima- og energipolitikken.
Også her er et reelt blåt alternativt lederskab for Danmark meget svært at se.
Mest tydeligt er det vel, at det på en eller anden måde vil sætte os tilbage i den grønne omstilling, hvis sådan et flertal skulle materialisere sig – hvad vi ikke må håbe.
For at komme i mål kræver det som sagt, at vi lykkes med implementeringen af de mange tiltag, og at vi holder snuden i sporet, også når noget ikke går, som vi ønskede, i hvert fald i første omgang.
Det gælder f.eks., når vi taler om danmarkshistoriens største udbud af havvind.
Det ville være underligt ikke at nævne det her, og jeg synes også, det er fint, at ministeren gjorde det i sin tale for lidt siden.
For første runde af udbuddene om havvindmølleparkerne i Nordsøen blev afgjort i sidste uge, og som bekendt gav det desværre ikke nogen bud.
Det har været vanskeligt at få økonomien til at hænge sammen for aktørerne på området i en tid med stigende renter, højere priser på materialer og andet.
Men vi skal have mere energi fra havvind i Danmark.